KZN-polisie skiet vermeende rower doodArgieffoto: https://pixabay.com ŉ Vermeende huisrower is doodgeskiet toe ŉ skietgeveg Vrydag tussen die verdagtes en die polisie in Umlazi in Durban uitgebreek het. Kol. Thembeka Mbhele, woordvoerder van die polisie, het Sondag gesê daar is ook beslag gelê op ammunisie en twee ongelisensieerde vuurwapens waarvan die reeksnommers afgevyl is. “Die polisie was besig met ŉ misdaadvoorkomingsoperasie toe drie insittendes van ŉ Toyota Corolla op hulle losbrand,” het Mbhele gesê. Die polisie het teruggeskiet en een van die insittendes is doodgeskiet. Die ander twee het te voet gevlug. Die oorledene is in sy vroeë dertigs. ŉ Saak van poging tot moord is by die Umlazi-polisiestasie aanhangig gemaak. Mbhele het verder gesê ná die polisie se aanvanklike ondersoek is vasgestel dat die motor sowat een uur vroeër tydens ŉ huisroof in Umlozi gesteel is. “Daar word beweer die drie verdagtes het ŉ huis in Long Acresweg in Amanzimtoti binnegegaan, die eienaars met behulp van wapens van hul waardevolle items beroof en daarna met die slagoffers se motor gevlug.” ŉ Saak van huisroof word ondersoek.